अमेरिकी सांसद ने कश्मीर में 'जारी पाबंदियों' पर जताई चिंता, कहा- 'अभिव्यक्ति की स्वतंत्रता और...'  
कश्मीर पर अमेरिकी सांसद एंटोनी जी ब्रॉन का बयान
सांसद ने कश्मीर में 'जारी पाबंदियों' पर जताई चिंता
ब्रॉन 'हाउस आर्म्ड सर्विस कमेटी' के उपाध्यक्ष भी हैं
सांसद ने कहा, 'मैं भारत और पाकिस्तान की सरकारों से सयंम बरतने की अपील करता हूं और उनसे अमेरिका के साथ मिलकर तनाव कम करने के लिए बातचीत की मेज़ पर आने की अपील करता हूं.' उन्होंने कहा कि वह इस मानवीय संकट का शांतिपूर्ण हल निकालने के लिए कांग्रेस में अपने सहयोगियों और प्रशासन के साथ काम करते रहेंगे. कांग्रेस की सदस्य इल्हान उमर ने ट्वीट किया कि भारत सरकार की ओर से कश्मीर में सभी संचार माध्यम बंद किए 40 दिन से ज्यादा वक्त हो गया है.
उन्होंने कहा, 'मैंने एक पत्र लिखकर भारत सरकार से सभी संचार माध्यमों को बहाल करने का आग्रह किया है. साथ में भारत और पाकिस्तान सरकार से क्षेत्र में निष्पक्ष जांच की इजाजत देने की भी अपील की है.' भारत ने स्पष्ट कर दिया है कि संविधान के अनुच्छेद 370 के तहत जम्मू कश्मीर को मिले विशेष दर्जे को खत्म करना देश का 'आंतरिक मामला' है.
भारत ने कश्मीर घाटी में पाबंदियां लगाने का बचाव करते हुए कहा कि ऐसा पाकिस्तान को क्षेत्र में आतंकवाद फैलाने से रोकने के लिए किया गया है. पिछले हफ्ते, भारतीय-अमेरिकी कांग्रेस की सदस्य प्रमीला जयपाल और एक अन्य सांसद ने विदेश मंत्री माइक पोम्पिओ से अनुरोध किया था कि वह भारत को जम्मू-कश्मीर में संचार माध्यमों पर से रोक को तुरंत हटाने के लिए समझाएं.